Peter Skaarup (DF), 1999-05-04:
Ja, efter en debat som den her kan man jo altid som ordfører overveje, om man vil tage det hele positivt, eller man vil tage det hele negativt og sige: Hvorfor fanden ville de ikke bakke op om det her forslag?
Beklager.
Men man kan nogle gange godt blive lidt frustreret, når man følger den retspolitik, der er i landet, og vi har altså den opfattelse i Dansk Folkeparti, at der skal strammes op, ikke bare på det her område, men også på nogle andre områder.
Men det ser i hvert fald ikke rigtig ud til, at der kan blive flertal for at gennemføre forslaget i den ordlyd, det har her.
Men det, vi så trods alt kan lytte os frem til - og der kan vi så være lidt positive - er, at justitsministeren, og det betyder jo så formentlig også regeringen som helhed og Det Radikale Venstre, som så ikke lige har deltaget i debatten i dag, men Socialdemokratiet - og man må regne med, at regeringen også omfatter Det Radikale Venstre - CD, Kristeligt Folkeparti, Venstre, De Konservative og Fremskridtspartiet - de partier har i store træk været enige i, at der nok skal gøres noget.
Om det så bliver helt i den udformning, man kan nå frem til via regeringens initiativer, eller man måske skal tage nogle af de ting, der står i det her forslag, frem, har der så været lidt usikkerhed om. Men SF er jo nok stået fuldstændig af på det her forslag.
Det kan man vist godt konkludere efter debatten i dag, og det samme gælder for så vidt Enhedslisten, som heller ikke har ønsket ordet i forbindelse med debatten.
Men det er klart, og man havde nok også forventet, at de to partier ikke bakkede op bag det forslag, som ligger her.
Men det, man så nok kan blive lidt skuffet over, er, at der ikke er en mere massiv opbakning til ønskerne, for det er jo, som jeg tidligere har nævnt under debatten, et alvorligt problem, og det bliver det ved med at være, så længe tallene er så høje for de fangeflugter, der finder sted, og så længe vi alle sammen gang på gang kan blive konfronteret med, at nu er den fange altså flygtet igen og igen og igen, og nu er den fange flygtet osv. osv.
CD's ordfører, fru Sonja Albrink, har været oppe og tale om et forslag fremsat af CD, Venstre og De Konservative, og det er klart, at det er et forslag, som vi også betragter som et forslag, der går i den rigtige retning, og som vi også støtter; men det er lige så klart, at vi selvfølgelig ikke mener, at debatten kun skal tage udgangspunkt i det forslag, men også skal tage udgangspunkt i det forslag, som vi debatterer her i dag. Hr. Tom Behnke var inde på, at man også skulle se på, hvilke vilkår de fanger arbejdede under, og at man måske i den forbindelse også kunne lave nogle sanktioner.
Vi vil da meget gerne være med til at fastsætte nogle sanktioner for de forhold også.
Hr. Tom Behnke var lidt inde på, at man nok ikke helt kunne udelukke muligheden for besøg, og det er, som jeg også har sagt tidligere i debatten, ikke noget, vi står endegyldigt fast på.
Hvis der kan blive et flertal for et forslag som det her, eller noget der ligner, så er vi da meget villige til at tage nogle småpunkter ud af det; det skal der slet ikke herske tvivl om. Vi synes bare, at det fortsat efter en debat om det her og efter at man har fået vedtaget nogle forslag på området, skal være sådan, at der så i hvert fald bliver yderligere en sanktion i forhold til det at flygte fra et fængsel.
Det skal ikke være straffrit at flygte fra et fængsel.
Så var hr. Jann Sjursen inde på tre ting.
De to første var problematiske, og den sidste var direkte et meget, meget stort problem, så man kunne slet ikke støtte.
Det var det her med superfængsler, hvor hr. Jann Sjursen ikke mener, at der vil være plads nok i fængslerne til det.
Det er jo fuldstændig rigtigt, men man må så også sige, at der er nu vedtaget en plan for kriminalforsorgens arbejde igennem de kommende år.
Den - plus nogle yderligere bevillinger -
mener vi godt vil kunne give mulighed for, at man fik indsat fanger, der flygter, i de her særligt sikrede celler.
Vi skal huske på, vi stadig væk taler om fanger, der flygter fra de lukkede fængsler, altså de fanger, der har begået mere alvorlig kriminalitet.
Det er i givet fald noget, man må se, om der i hvert fald ikke i større omfang kan blive mulighed for. Med hensyn til tillægssanktioner og spørgsmålet, om det kun skal være 25 pct., eller om man skal tale om en ny sag, er hr. Jann Sjursen inde på, at man altså dér skal tale om en ny sag.
Det mener vi så også, at man skal, som jeg tidligere har været fremme med.
Endelig må jeg så sige, at med hensyn til besøgende er det noget, vi er villige til at forhandle om, hvis vi kan komme frem til en løsning, der kan gå i den retning, vi ønsker.